དེ་ནས་དྲང་སྲོང་རིག་པའི་ཡེ་ཤེས་ལ།།དྲང་སྲོང་ཡིད་ལས་སྐྱེས་ཀྱིས་འདི་སྐད་ཞུས།།རྙིངས་པའི་ཚ་བའི་རྒྱུ་རྐྱེན་ངོ་བོ་གང་།།ཚ་བ་རྙིངས་པའི་མིང་དུ་ཅི་ཕྱིར་བཏགས།།དབྱེ་བ་རྟགས་དང་བཅོས་ཐབས་བཤད་དུ་གསོལ།།དེ་སྐད་ཞུས་པའི་དོན་ལ་ལན་གསུངས་པ།།རྙིངས་ཚད་རྒྱུ་ནི་ལོ་ཟླ་ལོན་པ་སྟེ།།དེ་རྐྱེན་རང་བཞིན་རྙིངས་དང་རྐྱེན་གྱིས་རྙིངས།།སྦྱོར་བ་དམན་པས་རྙིངས་པ་རྣམ་པ་གསུམ།།རང་བཞིན་རྙིངས་པ་བད་ཀན་སྨུག་པོ་དུག།ལོ་དང་ཟླ་བར་ཟུངས་དང་ཡེ་ནས་འདྲེས།།རྐྱེན་གྱིས་རྙིངས་པ་ཚ་བ་ཕྲན་བུ་ལ།།ཟས་སྤྱོད་མ་བསྡམས་ཕྱོགས་མེད་བཏང་བ་ཡིས།།རྒྱུ་ཆུང་བ་ཡིས་རྒྱས་པར་མ་ནུས་ཀྱང་།།ཟས་སྤྱོད་རྐྱེན་གྱིས་ཚ་བ་ཞིར་མ་སྟེར།།མ་སྨིན་མཁྲིས་ཤས་ཆེ་ལ་བཅོས་སྔས་སམ།།སྦྱོར་བ་དམན་པ་རིམས་ཆུང་ཆམ་འཁྲུགས་སམ།།འགྲམས་ཆུང་གཉེན་པོས་མ་ནོན་ཡུན་དུ་ལས།།དེ་ལྟར་རྐྱེན་དེས་ལོ་དང་ཟླ་བ་རུ།།ནད་དེ་ཟུངས་སུ་འདྲེས་ཤིང་ཞེན་པ་ཡིས།།ལྕགས་ལ་བཙའ་མ་རས་ལ་སྣུམ་ཞེན་ནམ།།ཤིང་ལ་སྲ་རྩི་བཏང་འདྲ་གཏིང་འདོན་དཀའ།།ཡུན་རིང་ལོན་ཕྱིར་ཚ་བ་རྙིངས་ཞེས་བྱ།།རྙིངས་ཚད་དབྱེ་བ་སྤྱི་དང་བྱེ་བྲག་གཉིས།།སྤྱི་ལ་རྙིངས་ཚད་རླུང་ལྡན་རླུང་མེད་གཉིས།།རླུང་མེད་སྦྱོར་དམན་རྐྱེན་གྱིས་རྙིངས་ལས་བྱུང་།།རླུང་ལྡན་མ་སྨིན་རླུང་ཤས་ཆེ་བ་ལ།།བཅོས་པ་སྔས་པས་ནད་ལ་བྱ་ཤོར་ཏེ།།གཅིག་བཅོས་གཅིག་སྐྱེས་ཚ་བ་མ་གསོད་པས།།རླུང་ཚད་འཐབ་ཅིང་ཡུན་དུ་ལས་པའམ།།རླུང་གི་རི་ཐང་མཚམས་སུ་བཅུད་སྔས་པས།།ཚད་གཞུག་ལས་པ་རླུང་དང་བསྡོངས་ལས་བྱུང་།།བྱེ་བྲག་དབྱེ་བ་ཤར་རྒྱས་ལྤགས་ལ་གྲམ།།རྩ་རུ་རྒྱུ་ཞིང་རུས་ལ་ཞེན་པ་འོ།།རྟགས་ལ་སྤྱི་དང་བྱེ་བྲག་རྣམ་པ་གཉིས།།སྤྱི་ཡི་རྟགས་ལ་རྙིངས་ཚད་རླུང་མེད་དེ།།རྩ་རྒྱུད་ཕྲ་གྲིམས་ཆུ་དམར་རླངས་ཡུན་རིང་།།གདོང་སྣུམ་ཁ་འབྱར་རྐན་ཕུགས་སྐམ་ལ་གྱོང་།།མིག་རྩ་དམར་ལ་ཚག་ཅིང་མཆི་མ་འཛག།ཤ་མདོག་སྔོ་ལ་སྐམ་ཞིང་དྲེག་ཆུང་ཆགས།།འགུལ་ན་གློ་སྙིང་འཕར་ལ་རོ་སྟོད་ཚ།།ཡན་ལག་བཞི་དང་རོ་སྨད་ལྕི་ལ་སྦྲིད།།སྙིང་ལ་གྲང་མོ་འདོད་ཅིང་བསིལ་གྲིབ་སྙེག།ཉིན་དགུང་སྲོད་ལ་ན་ཞིང་རྔུལ་ཁ་སྙི།།གཉིད་ཆེ་དྲོད་བག་རྗེས་ལ་ལྡང་ཞིང་ན།།ཚ་བ་གཞན་པས་དང་ག་བག་ཙམ་བདེ།།རླུང་ལྡན་དེ་འདྲ་ཁྱད་པར་ལུས་ཤེད་ཆུང་།།སྐབས་སུ་ཕྲུམ་སེར་ཁྱེར་ཞིང་བ་སྤུ་བརྩེ།།དོན་མེད་རྔུལ་འོང་གཟེར་འགྲམ་རུས་ཚིགས་ན།།བྱེ་བྲག་ཤ་ལ་རྒྱས་ན་ཁོལ་བུར་སྐྲངས།།དམར་སྲ་བཙིར་ན་ན་ལ་རྣག་ཆུ་འཛག།ལྤགས་ལ་གྲམ་ན་བརྩེ་ཞིང་ཚ་བར་བྱེད།།རྩར་རྒྱུ་ནག་པོར་གསལ་ལ་རྩ་ཐོག་སྐྲངས།།རུས་ཞེན་ཁོལ་བུར་ན་ཞིང་སོ་མདངས་ཉམས།།སྔོ་སྐམས་ཚིགས་པ་གཡོ་ཞིང་སྒྱིད་པ་འཁུམས།།བཅོས་པའི་ཐབས་ལ་སྤྱི་དང་བྱེ་བྲག་གཉིས།།སྤྱི་ལ་བཅོས་པའི་ཚུལ་དང་གཉེན་པོའོ།།བཅོས་ཚུལ་དང་པོ་གྱོང་པོ་རླན་གྱིས་སྦང་།།བར་དུ་ཐལ་ཚན་ཆུ་ཡིས་བྲན་པར་བྱ།།ཐ་མར་དུག་གི་སྡོང་པོ་རྩད་ནས་གདོན།།གཉེན་པོ་སྨན་དཔྱད་ཟས་དང་སྤྱོད་ལམ་བཞི།།ཚ་རྒན་ལུས་སྤྱིར་གྲམ་ཞིང་ཞེན་པ་དེ།།བསྡུ་ཞིང་ནད་ཁྲག་ལུས་ཟུངས་དབྱེ་བའི་ཕྱིར།།འབྲས་བུ་གསུམ་དང་ཏིག་ཏ་སླེ་ཏྲེས་གཉིས།།བསྐོལ་གྲངས་ཡུན་དུ་བསྲིངས་པའི་རླན་གྱིས་སྦང་།།རྔུལ་ཆད་ལུས་ཡང་ཁམས་དངས་དང་ག་བདེ།།གཟེར་བ་ཞིའམ་འདུས་ན་གང་བབས་རྩ།།མང་དུ་རླངས་ཐོན་ཁ་དབྱེ་ཉུང་ངུ་འདོན།།དེ་རྗེས་ཏིག་ཏ་ཧོང་ལེན་འབྲས་བུ་གསུམ།།སྤང་རྩི་བསྐོལ་གྲངས་ཚ་བ་རོལ་དུ་གསོད།།ཕྱེ་མ་ག་བུར་ཉི་ཤུ་རྩ་ལྔ་པ།།འབྲས་བུ་གསུམ་མམ་སེང་ལྡེང་ཐང་གིས་དབུལ།།དེ་རྗེས་ཨ་རུ་བར་སྐྱུར་ལྕུམ་རྩ་དང་།།དུར་བྱིད་བ་ཆུར་སྦངས་ལ་སྦྲང་གིས་བསྒྱུར།།ལྟོ་སྟོང་བཏང་བས་ངེས་མེད་རྒྱུན་དུ་འཁྲུ།།ནད་དང་ལུས་ཤེད་སྦྱར་ལ་དུས་བབས་བཅད།།ཚད་ཞེན་རྩད་ནས་འབྱིན་པའི་དཔྱད་མཆོག་ཡིན།།དེ་ནས་གི་ཝཾ་ཙན་དན་བསིལ་གསུམ་དང་།།ཨུཏྦལ་སླེ་ཏྲེས་བྲག་ཞུན་ཀ་ར་སྦྱར།།རླུང་དང་ལྡན་ལ་ཏིག་ཏའི་སྨན་མར་ཤིས།།དེ་ལྟར་བཅོས་ཀྱང་ཚ་བ་སླར་འཕེལ་ན།།སྟོངས་ཚད་འབྱུང་བས་ཟས་ཀྱིས་རླུང་སྣ་གླན།།དེས་ཀྱང་མ་ཞི་ལུས་ཟུངས་ཚ་བར་ལོག།ཅིས་ཀྱང་མ་ཆོགས་ལ་ཆེན་འདའ་བར་འགྱུར།།དེས་ན་ཚ་བ་རྣམ་གསུམ་བརྟག་པ་གཅེས།།ཁ་ཟས་རི་དགས་བ་ལང་ཤ་གསར་དང་།།བ་རའི་ཞོ་དར་མར་གསར་ཆག་ཚེ་བཏང་།།ཡོས་ཆང་སྲོ་ལོས་བསིངས་པ་རིག་པས་སྦྱར།།སྤྱོད་ལམ་མེ་ཉི་ལུས་ངག་རྩོལ་བ་སྤང་།།བསིལ་སར་ཉིན་གཉིད་མི་ལོག་དལ་བར་བསྡད།།དེ་ལྟར་བཅོས་རྗེས་ཚད་ལྷག་མེད་པར་བདའ།།ཅུང་ཟད་ལུས་ཀྱང་ཉུང་མའི་རྨ་དང་འདྲ།།དེ་ཕྱིར་ཟས་སྤྱོད་ཟླ་བའི་བར་དུ་བསྡམ།།ཉི་ཤུ་རྩ་ལྔ་སྦྱར་ཞིང་ཆུ་ལྕག་བྲན།།སྣེ་དམར་སྲད་དཀར་སྟབ་སེང་འབྲས་གསུམ་གྱིསྦྱོར་བ་ནང་མ་འགའ་བཏང་ལ།།རྔུལ་དབྱུང་ཚ་བ་ཅུང་ཟད་ལུས་མི་སྲིད།།དེ་ནས་ཟས་དང་སྤྱོད་ལམ་ཆ་ཡིས་གློད།།བྱེ་བྲག་ཤ་ལྤགས་ཉི་ཤུ་རྩ་ལྔ་སྦྱར།།མཆིན་རྩས་གཙོ་བྱས་རྩ་ཁ་མང་དུ་དབྱེ།།རྔུལ་དབྱུང་ཆུ་ལྕག་རྒྱུན་སྦྱོངས་བསྔགས་པ་ཡིན།།རྩ་རུ་རྒྱུ་ན་ཙན་དན་དཀར་དམར་གཉིས་བསིལ་གསུམ་ག་དུར་དོམ་མཁྲིས་ཨུཏྦལ་སོ་མ་ར་ཛ་མཚལ་ཧོང་ལེནབཅུ་གཅིག་སྦྱར།།གང་རྒྱས་རྩ་གཏར་སྐྱེད་ཆུང་རྩ་སྦྱོངས་བྱ།།རུས་ལ་ཞེན་ན་ཤིང་སྣ་ཙན་དན་གཉིས་སེང་ལྡེང་སྐྱེར་པ་དེ་བ་དཱ་རུ་སྨྱག་ཤད་སྤྱི་ཞུར་རུ་རྟ་ཀ་རབརྒྱད་པ་སྦྱོར།།རུས་རྙིང་བདུད་རྩི་ལྔ་ཡི་རླངས་ལུམས་བྱ།།མཁལ་རྩ་གཏར་ཞིང་རྒྱུན་སྦྱོངས་ཤིས་པ་ཡིན།།ཞེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་ཚ་བ་རྙིངས་པ་བཅོས་པའི་ལེའུ་སྟེ་བཅུ་དགུ་པའོ།།།།